Συντεταγμένες: 37°30′37.321″N 22°22′18.962″E﻿ / ﻿37.51036694°N 22.37193389°E﻿ / 37.51036694; 22.37193389

Το **Πολεμικό Μουσείο Τρίπολης** στεγάζεται στην πλατεία του Αγίου Βασιλείου και στη γωνία με την οδό Εθνομαρτύρων, καταλαμβάνοντας το ισόγειο της πρώην οικίας του γιατρού Ιωάννη Μαλλιαρόπουλου. Το κτήριο όπου στεγάζεται το μουσείο κτίστηκε το 1861. Εγκαινιάστηκε το 2000 απαντώντας στην ανάγκη και την απαίτηση της πόλης του Αγώνα και της Επανάστασης.Το Πολεμικό Μουσείο Τρίπολης αποτελεί παράρτημα του Πολεμικού Μουσείου της Αθήνας.

Εκθέματα και συλλογές
---------------------

Περιλαμβάνει κυρίως εκθέματα από τον αγώνα του 1821, όπως και του πολέμου του 1940. Έχει έντεκα ενότητες που καλύπτουν θεματικά τους αγώνες των Ελλήνων: όπλα και τεκμήρια από την επανάσταση του 1821, τον Ελληνοτουρκικό πόλεμο, τον Μακεδονικό Αγώνα, τους Βαλκανικούς Πολέμους, τη Μικρασιατική εκστρατεία, τις μάχες των Ελλήνων με τους Ιταλούς και τους Γερμανούς κατά τον Β' Παγκόσμιο Πόλεμο και μέχρι τη Μέση Ανατολή και την Απελευθέρωση. Στις αίθουσες του μουσείου φιλοξενούνται μια προτομή του Κολοκοτρώνη καθώς και ένα μεγάλο εκμαγείο μνημείων, που εξυμνούν τον στρατηγό Θ. Κολοκοτρώνη. Ιδιαίτερη έμφαση δίνεται στη συμμετοχή των Τριπολιτσιωτών αγωνιστών στην Επανάσταση του 1821. Αξιοσημείωτα εκθέματα του μουσείου είναι το νεκρικό προσωπείο του Θεόδωρου Κολοκοτρώνη, τα όπλα των αγωνιστών της Τριπολιτσάς του 1821 και οι λιθογραφίες του Πέτερ Φον Ες με τους αγωνιστές του 1821. Στις αίθουσες του Πολεμικού Μουσείου και στις συλλογές του βλέπει κανείς ανάγλυφη την ιστορία της Τρίπολης αλλά και όλης της Αρκαδίας.

Κτήριο
------

Το κτήριο όπου στεγάζεται το Πολεμικό Μουσείο Τρίπολης ήταν η οικία του γιατρού και πολιτικού Ιωάννη Μαλλιαρόπουλου. Βρίσκεται σε κεντρικό σημείο της πόλης της Τρίπολης στην πλατεία Αγίου Βασιλείου. Ο Ιωάννης Μαλλιαρόπουλος το είχε αγοράσει το 1891 από τον έμπορο Νότη Πανόπουλο, έναντι του ποσού των 55.000 δραχμών και επιθυμούσε το σπίτι του να γίνει χειρουργείο. Ωστόσο, επειδή υπήρχε το νοσοκομείο της Ευαγγελιστρίας (το σημερινό Αρχαιολογικό Μουσείο Τρίπολης) και το 1951 δημιουργήθηκε το Παναρκαδικό Νοσοκομείο, δεν πραγματοποιήθηκε η επιθυμία του. Δώρισε την οικία του στο Δήμο Τρίπολης με την προοπτική να γίνει χειρουργική κλινική, όπου θα εξυπηρετούνταν κατά προτεραιότητα όσοι κατάγονταν από την Γορτυνία Αρκαδίας.Το κτήριο ανακηρύχθηκε διατηρητέο το 1986.

Εκδηλώσεις μνήμης
-----------------

Το 2019 με την ευκαιρία συμπλήρωσης 100 ετών από τον θάνατο του Ιωάννη Μαλλιαρόπουλου το Πολεμικό Μουσείο Τρίπολης σε συνεργασία με τη Θεατρική Ομάδα Τρίπολης και με τη Χορωδία «Ορφέας» Τρίπολης παρουσίασε ένα αφιέρωμα στον Ιωάννη Μαλλιαρόπουλο στην κεντρική αίθουσα του Πολεμικού Μουσείου Τρίπολης.

Το Πολεμικό Μουσείο της Τρίπολης για τα 200 χρόνια από την Ελληνική Επανάσταση του 1821 διοργάνωσε το 2021 την επετειακή έκθεση «Αγωνιστές και Άρματα».

Το Πολεμικό Μουσείο Τρίπολης, σε συνεργασία με το Σύλλογο Ποντίων Αρκαδίας, στα πλαίσια των δράσεων για τη συμπλήρωση 100 ετών από τη Μικρασιατική Καταστροφή 1922-2022, διοργάνωσε μία εκδήλωση ιστορικής μνήμης με τίτλο: «Ο Ελληνισμός της Μικράς Ασίας», που απευθύνεται σε μαθητές της Γ΄ τάξης Γυμνασίου και σε μαθητές Λυκείου.

Παραπομπές
----------

1. 1 2  «Πολεμικό Μουσείο Τρίπολης». *www.searchculture.gr*. Ανακτήθηκε στις 13 Μαΐου 2022.
2. 1 2 3 4  Σίνη, Ανδριάνα (2019). «Πολιτιστικό προφίλ και marketing/branding: Η περίπτωση της Τρίπολης» (PDF). Ανακτήθηκε στις 13 Μαΐου 2022.
3. ↑  «Παράρτημα Πολεμικού Μουσείου Τρίπολης – Πολεμικό Μουσείο». Αρχειοθετήθηκε από το πρωτότυπο στις 11 Μαΐου 2023. Ανακτήθηκε στις 13 Μαΐου 2022.
4. 1 2  «Πολεμικό Μουσείο Τρίπολης - Greek Travel Pages». *www.gtp.gr*. Ανακτήθηκε στις 13 Μαΐου 2022.
5. ↑  «ΠΟΛΕΜΙΚΟ ΜΟΥΣΕΙΟ ΤΡΙΠΟΛΗΣ | Αρκαδία | Πελοπόννησος | Golden Greece». *golden-greece.gr*. Ανακτήθηκε στις 13 Μαΐου 2022.
6. ↑  «Εκθέσεις και συλλογές Τρίπολη – Πολεμικό Μουσείο». Αρχειοθετήθηκε από το πρωτότυπο στις 13 Μαΐου 2022. Ανακτήθηκε στις 13 Μαΐου 2022.
7. ↑  Κατερίνα, Λυμπεροπούλου (23 Μαρτίου 2013). «Η άνοιξη ενός υπεραιωνόβιου θεάτρου». *Ειδήσεις - νέα - Το Βήμα Online*. Ανακτήθηκε στις 14 Μαΐου 2022.
8. ↑  Ηλιόπουλος, Γιώργος. «Τρίπολη: Το.."αμαρτωλό" κληροδότημα Μαλλιαρόπουλου». *Αρκαδία 93.8 | Η Αντικειμενική Ενημέρωση της Αρκαδίας* (στα Αγγλικά). Ανακτήθηκε στις 14 Μαΐου 2022.
9. ↑  Online, ΕΛΕΥΘΕΡΙΑ. «Εκδηλώσεις στο Πολεμικό Μουσείο Τρίπολης». *ΕΛΕΥΘΕΡΙΑ Online*. Ανακτήθηκε στις 14 Μαΐου 2022.
10. ↑  ΠΕΤΡΑΣ, ΑΝΘΗ ΤΗΣ. «Ι. Μαλλιαρόπουλος: Ένας σπουδαίος ευπατρίδης με σημαντική συμβολή και στην παραδοσιακή αρχιτεκτονική». *www.anthitispetras.gr*. Ανακτήθηκε στις 14 Μαΐου 2022.
11. ↑  «Αφιέρωμα στα 200 χρόνια από την Ελληνική Επανάσταση του 1821 από το Πολεμικό Μουσείο της Τρίπολης». *www.ertnews.gr*. 8 Μαρτίου 2021. Ανακτήθηκε στις 14 Μαΐου 2022.
12. ↑  Παπαϊωάννου, Ντόρα. «Πολεμικό Μουσείο Τρίπολης | Δράση Ιστορικής Μνήμης για τον Ελληνισμό της Μικράς Ασίας - Δημοτική Ραδιοφωνία Τρίπολης». Ανακτήθηκε στις 14 Μαΐου 2022.
13. ↑  «Εκπαιδευτικό πρόγραμμα για τον Ελληνισμό της Μικράς Ασίας από το Πολεμικό Μουσείο Τρίπολης». *www.ertnews.gr*. 14 Μαρτίου 2022. Ανακτήθηκε στις 14 Μαΐου 2022.

Πηγές
-----

* Ιστοσελίδα traveltripolis, Δήμου Τρίπολης Αρχειοθετήθηκε 2016-03-09 στο Wayback Machine.

Περαιτέρω ανάγνωση
------------------

* Γρηγοράκης Νίκος, Τρίπολη ΙΣΤΟΡΙΑ - ΑΡΧΙΤΕΚΤΟΝΙΚΗ - ΘΕΑΤΡΟ - ΕΙΚΑΣΤΙΚΑ, εκδόσεις: Μίλητος, Αθήνα 2008, ISBN 9789604640270.
* Σ. Π. Κυδωνιάτης, Το Νεοκλασσικό Κίνημα και τα Νεοκλασσικά Σπίτια της Τριπολιτσάς, Εκδόσεις Ενώσεως Τριπολιτών Αττικής, Αθήνα 1988.

Εξωτερικοί σύνδεσμοι
--------------------

* Πολεμικό Μουσείο Τρίπολης (εικονική ξενάγηση) Αρχειοθετήθηκε 2022-05-13 στο Wayback Machine.
* Μικρή περιήγηση στο Πολεμικό Μουσείο Τρίπολης βίντεο στο YouTube.